## Pravilnik o slučajevima i okolnostima kada se neće zahtijevati polaganje osiguranja za plaćanje carine

### NN 147/1999 (29.12.1999.), Pravilnik o slučajevima i okolnostima kada se neće zahtijevati polaganje osiguranja za plaćanje carine

# MINISTARSTVO FINANCIJA

Na temelju članka 195. stavak 5. Carinskog zakona (»Narodne
novine«, br. 78/99 i 94/99), ministar financija donosi

## PRAVILNIK

### O SLUČAJEVIMA I OKOLNOSTIMA KADA SE NEĆE ZAHTIJEVATI POLAGANJE OSIGURANJA ZA PLAĆANJE CARINE

Članak 1.

Od osobe koja je carinski dužnik ili bi carinskim dužnikom
mogla postati neće se zahtijevati polaganje osiguranja za
plaćanje carinskoga duga:

a) ako je pravodobno i u cijelosti izmirivala svoje financijske
obveze prema Carinskoj upravi, nastale u svezi s plaćanjem
carine i drugih uvoznih davanja, u razdoblju 12 mjeseci koji neposredno
prethode podnošenju zahtjeva,

b) ako tijekom posljednjih 12 mjeseci nije kažnjavana za
carinski prekršaj, izvršen u namjeri izbjegavanja plaćanja
carine, te

c) da ima uredan BON 1 i BON 2.

Članak 2.

Od osobe koja je carinski dužnik ili bi carinskim dužnikom
mogla postati neće se zahtijevati polaganje osiguranja za
plaćanje carinskoga duga u sljedećim slučajevima:

a) uvoza robe u postupku unutarnje proizvodnje, kada se radi o
izgradnji ili remontu brodova u hrvatskim brodogradilištima,
te

b) uvoza robe u okviru postupka unutarnje proizvodnje, po osnovi
ugovora sklopljenog između domaće i strane osobe, a
za račun strane osobe (»lohn poslovi«).

Članak 3.

Od osobe koja je carinski dužnik ili bi carinskim dužnikom
mogla postati neće se zahtijevati polaganje osiguranja za
plaćanje carinskoga duga u provoznom postupku, u slučajevima:

a) prijevoza robe morem, rijekom ili zrakom,

b) prijevoza robe cjevovodima,

d) prijevoza robe hrvatskim željeznicama.

Članak 4.

Zahtjev za ostvarivanje povlaštenog statusa iz članka
1. i 2. ovoga Pravilnika podnosi se Središnjem uredu Carinske
uprave.

Uz zahtjev za ostvarivanje povlaštenoga statusa iz članka
1. ovoga Pravilnika podnosi se:

a) uvjerenje nadležne carinarnice o nekažnjavanju za
carinski prekršaj, te

b) obrasci BON 1 i BON 2, ne stariji od 30 dana.

Uz zahtjev iz članka 2. ovoga Pravilnika podnosi se:

a) izvadak iz registra Trgovačkog suda (preslik), te

b) dokaz da se osoba kontinuirano bavi poslovima navedenim u članku
2. točka a) odnosno b) ovoga Pravilnika, te da je uredno
izvršavala svoje obveze prema Carinskoj upravi.

Članak 5.

Odobrenje za ostvarivanje povlaštenoga statusa temeljem zahtjeva
iz članka 4. stavka 1. ovoga Pravilnika donosi ravnatelj
Carinske uprave.

Odobrenje iz stavka 1. ovoga članka donosi se na neodređeno
vrijeme.

U slučaju saznanja o nastupu okolnosti protivnih uvjetima
za izdavanje odobrenja iz članka 1. ili 2. ovoga Pravilnika,
ravnatelj Carinske uprave može ukinuti odobrenje iz stavka
2. ovoga članka.

Članak 6.

Odobrenjem iz članka 5. stavak 1. ovoga Pravilnika utvrđuje
se i obveza polaganja Carinskoj upravi vlastite mjenice za namirenje
carinskog duga ili carinskog duga koji bi mogao nastati, prije
uručenja odobrenja carinskom dužniku.

Članak 7.

Ovaj Pravilnik stupa na snagu danom objave u »Narodnim novinama«,
a primjenjuje se od 1. siječnja 2000. godine.

Klasa: 400-01/99-01/146
Urbroj: 513-02-1220/01-99-01
Zagreb, 23. prosinca 1999.

Ministar financija
**mr. Borislav Škegro,** v. r.

Pravilnik, NN 147/1999-2255